**«I morgon är en annan dag»** er en svensk slagerballade fra 1992, skrevet av Niklas Strömstedt og fremført av Christer Björkman. Sangen vant svenske Melodifestivalen i 1992 og representerte Sverige på hjemmebane i Eurovision Song Contest 1992 i Malmö. I den internasjonale finalen kom sangen nest sist av 23 deltakere, en av Sveriges dårligste plasseringer i konkurransen. I etterkant spilte komponisten Niklas Strömstedt inn en egen versjon av sangen, kalt «Näst sist» – en humoristisk referanse til resultatet i Eurovision Song Contest.

Bakgrunn
--------

«I morgon är en annan dag» var en av ti deltakerlåter i den svenske Melodifestivalen lørdag 14. mars 1992, og var skrevet av den kjente popsangeren og låtskriveren Niklas Strömstedt. Han fremførte ikke låten selv, men hentet i stedet inn den relativt ukjente Christer Björkman, en tidligere frisør hadde hatt flere sanger inne på Svensktoppen. Sangen vant den svenske finalen og ble dermed det svenske bidraget til Eurovision Song Contest 1992 som ble arrangert i Malmö lørdag 9. mai 1992.

I Malmö var «I morgon är en annan dag» det syvende bidraget ut på scenen av rekordmange 23 deltakere, med Anders Berglund som dirigent. Tross at forventningene om en god plassering var høye, fikk sangen bare 9 poeng og endte nest sist. Danmark og Jugoslavia ga 4 poeng hver, mens Frankrike ga 1 poeng. Dette var Sveriges dårligste plassering siden sisteplassen i 1977. Selv skyldte Björkman på nervøsitet som førte til en dårlig juryprøve.

Tross den svake plasseringen skulle Christer Björkman senere bli en markant personlighet innen Melodifestivalen og Eurovision Song Contest – blant annet som produsent for den svenske finalen, flere internasjonale finaler og som Sveriges delegasjonsleder fra 2002.

Om sangen
---------

Sangen er en kjærlighetsballade som handler om en mann som har et kjærlighetsforhold til en hemmelighetsfull kvinne. Hun maler bilder han aldri får se, og hun synger sanger når ingen hører. I øynene hennes er det en lengsel etter noe mer, men han klarer ikke å finne ut hva hun tenker.

Listeplasseringer
-----------------

Singelen nådde en femteplass på den svenske singellisten, og den lå på Svensktoppen i 17 uker fra 26. april til 11. oktober 1992. Den toppet listen seks av disse ukene.

| Liste (1992) | Høyesteplassering |
| --- | --- |
| Sveriges flagg Sverige (Sverigetopplistan) | 5 |

### Andre innspillinger

Björkman spilte også inn en fransk versjon av sangen, kalt «Demain il y a un autre jour» (*i morgen er en annen dag*), som ble gitt ut som b-side på singelen. Den franske teksten var skrevet av Björkmans venninne, Jenny Stenberg.

Komponisten Niklas Strömstedt spilte samme året inn låten på albumet sitt *Halvvägs till framtiden*. Der var sangen omdøpt til «Näst sist», som en hentydning til plasseringen i Eurovision Song Contest samme år, men også fordi den var nest siste spor på albumet.

I sjette sesong av *Så mycket bättre* høsten 2015, den svenske versjonen av *Hver gang vi møtes*, gjorde Andreas Kleerup en tolkning av låten.

Referanser
----------

1. ↑  «Christer Björkman – I morgon är en annan dag». discogs.com. Besøkt 10. juni 2018.
2. ↑  Sweden, Sveriges Television AB, Stockholm,. «Melodifestivalen 1992». *svt.se* **(svensk)**. Besøkt 7. juni 2018.
3. ↑  «Sverige i Eurovision Song Contest». *eurovision.tv*. EBU. Besøkt 7. juni 2018.
4. 1 2  ,, Elin Gustafson, Lena Kvist, (7. mai 2017). «En annan dag, en annan tid för Christer Björkman - Borås Tidning». *Borås Tidning* **(svensk)**. Besøkt 10. juni 2018.
5. ↑  «Eurovision 2018: Christer Björkman To Act As Contest Producer - Eurovoix». *Eurovoix* **(engelsk)**. 23. februar 2018. Besøkt 10. juni 2018.
6. ↑  «I morgon är en annan dag - lyrics - Diggiloo Thrush». *www.diggiloo.net* **(engelsk)**. Besøkt 10. juni 2018.
7. ↑  ««I morgon är en annan dag» av Christer Björkman». *NostalgiListan* **(svensk)**. Besøkt 10. juni 2018.
8. ↑  Hung, Steffen. ««I morgon är en annan dag» – Swedish Charts». *swedishcharts.com*. Besøkt 10. juni 2018.
9. ↑  «Halvvägs till framtiden | Svensk mediedatabas (SMDB)». *smdb.kb.se* **(svensk)**. Besøkt 10. juni 2018.
10. ↑  «Niklas Strömstedt - Halvvägs Till Framtiden». *Discogs* **(engelsk)**. Besøkt 10. juni 2018.
11. ↑  «Andreas Kleerup gör magisk tolkning av Strömstedts låt» **(svensk)**. 17. oktober 2015. Besøkt 10. juni 2018.

| Utmerkelser og prestasjoner |
| --- |
|
| Forgjenger :**«Fångad av en stormvind» medCarola**

 | **Sveriges bidrag i Eurovision Song Contest**1992 | Etterfølger :**«Eloise» medArvingarna** |